Document ID: 31991L0244

Smernica Komisie
zo 6. marca 1991,
ktorou sa mení a dopĺňa smernica Rady 79/409/EHS o ochrane voľne žijúceho vtáctva
(91/244/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 79/409/EHS z 2. apríla 1979 o ochrane voľne žijúceho vtáctva [1], naposledy zmenenú a doplnenú smernicou 86/122/EHS [2], a najmä na jej články 6, 15, 16 a 17,
keďže príloha I k smernici 79/409/EHS by sa mala zmeniť a doplniť, aby zohľadňovala najnovšie údaje o situácii vtáčích druhov;
keďže je potrebné zabrániť možným škodlivým vplyvom obchodných záujmov, ktoré vyvolávajú nepriaznivý tlak na stupeň využívania vtáčích populácií, malo by sa zakázať uvádzanie poddruhov Anser albifrons flavirostris a Tetrao tetrix tetrix na trh;
keďže na uvádzanie druhov a poddruhov Anser albifrons albifrons, Aythya marila, Melanitta nigra, Anas clypeata, Tetrao tetrix britannicus, Pluvialis apricaria, Lymnocryptes minimus, Gallinago gallinago a Scolopax rusticola na trh by sa mali použiť ustanovenia článku 6 ods. 3 smernice 79/409/EHS;
keďže ustanovenia tejto smernice sú v súlade so stanoviskom Výboru pre prispôsobenie smernice 79/409/EHS technickému a vedeckému pokroku,
PRIJALA TÚTO SMERNICU:
Článok 1
Prílohy I a III k smernici 79/409/EHS sa týmto nahrádzajú prílohami k tejto smernici.
Článok 2
Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 31. júla 1992. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica je adresovaná členským štátom.
V Bruseli 6. marca 1991

Labels: 3
20